Við Djúpið

**Tónlistarhátíðin Við Djúpið** er árleg tónlistarhátíð og sumarnámskeið fyrir tónlistarnemendur á Ísafirði og nágrenni. Aðaláhersla tónleikadagskrárinnar er gömul og ný kammertónlist í flutningi erlendra og innlendra tónlistarmanna. Hátíðin er að jafnaði haldin um sumarsólstöður.Við Djúpið var fyrst haldin sumarið 2003 og hefur frá upphafi samanstaðið af sumarnámskeiðum fyrir lengra komna tónlistarnemendur og tónleikahaldi. Þungamiðja tónlistarhátíðarinnar er á Ísafirði en tónleikahald var líka í Bolungarvík, Flateyri, Súðavík og víðar á upphafsárum hennar. Lengst af hefur Greipur Gíslason verið í forsvari hátíðarinnar, fyrst ásamt Tinnu Þorsteinsdóttur, píanóleikara, og síðar Dagnýju Arnalds, píanóleikara og -kennara, organista og kórstjóra. Síðan 2022 hafa Bjarney Ingibjörg Gunnlaugsdóttir, söngkennari og kórstjóri og Pétur Ernir Svavarsson tekið við ásamt Greipi. Sæunn Þorsteinsdóttir sellóleikari er listrænn ráðgjafi hátíðarinnar síðan 2022.

Hátíðin og dagskrá hennar hefur vakið athygli um árabil og námskeiðin voru eftirsótt. Rás 1 hljóðritaði marga tónleika hátíðarinnar og sendi einnig út beint.

## Fyrstu árin (2003–5)

Í kjölfar fjárveitingar úr Menningarborgarsjóði og smá umhugsun stóðu Guðrún Birgisdóttir flautuleikari og Pétur Jónasson gítarleikari fyrst fyrir tónlistarhátíð við Djúpið. Þau vildu leggja áherslu á gott samstarf við heimamenn og stofnuð til samtals við tónlistarskólana á Ísafirði og í Bolungarvík og Listaskóla Rögnvaldar Ólafssonar. Þau lögðu líka áherslu á að tengjast náttúrunni, efna til gönguferða og fleira. Auk Guðrúnar og Péturs komu Martial Nardeau, Ólafur Kjartan Sigurðsson og heiðursgesturinn Jónas Ingimundarson fram á fyrstu hátíðinni auk þess að kenna á námskeiðunum.

Árið eftir var talið í aðra tónlistarhátíðina Við Djúpið. Guðrún og Pétur í fararbroddi en nú með Jóhönnu Linnet, Árna Heiðari Karlssyni og Halldóri Haraldssyni sem var heiðursgestur.

Það dró til tíðinda í sögu hátíðarinnar árið 2005 þegar hún var færð framar í júní en áður og þannig vera í samstarfi við Listahátíð í Reykjavík. Fram að því hafði hátíðin verið haldin í kringum sumarsólstöður.  

## 2006–8
Árið 2006 höfðu heimamenn á Ísafirði milligöngu um að fá Tinnu Þorsteinsdóttur, píanóleikara til liðs við hátíðina sem listrænan stjórnanda í kjölfar þess að frumkvöðlarnir Guðrún og Pétur sögðu skilið við verkefnið. Ísfirðingurinn Greipur Gíslason var svo fenginn til að starfa við hlið Tinnu sem framkvæmdastjóri. 

Fyrsta ár þeirra við stjórnvölinn var hátíðin mjög hefðbundin. Guðrún Birgisdóttir mætti til leiks og kenndi á flautu, Sigrún Hjálmtýsdóttir og Anna Guðný Guðmundsdóttir kenndu söng og Peter Máté kenndi á píanó. Öll komu þau fram á tónleikum á hátíðinni auk Tinnu sjálfrar og tríósins Flís. Með þátttöku þeirra má segja að sleginn hafi verið nýr tónn í skipulagningu hátíðarinnar. 

### Öðruvísi tónlist og hádegistónleikar 2007
5. tónlistarhátíðin Við Djúpið, 2007, sker sig úr meðal hátíðanna fram að því. Breidd tónlistarinnar er meiri og boðið upp á fjölbreyttari námskeið. Evan Ziporyn frá Bandaríkjunum kenndi Gamelan-tónlist ásamt konu sinni Christine Southworth. Þau stöldruðu svo við í Reykjavík á heimleið og héldu einnig tónleika þar. Davíð Þór Jónsson kenndi spunapíanóleik á vinsælu námskeiði og hélt eftirminnilega tónleika. 

Við Djúpið og Háskólasetur Vestfjarða efna sumarið 2007 í fyrsta sinn til hádegistónleikaraðar. Tónleikarnir voru haldnir í nýbyggðu anddyri Grunnskólans á Ísafirði við Aðalstræti. Þar komu fram fyrsta árið Davíð Þór annarsvegar og ATON hinsvegar. Hádegistónleikarnir voru eftir þetta fastur liður í dagskrá hátíðarinnar, allt fram á síðasta ár hennar. Oftast í grunnskólanum en einnig í Ísafjarðarkirkju og árið 2008 alfarið í Bryggjusal Edinborgarhússins.  

Á hátíðinni léku og kenndu einnig Erling Blöndal Bengtsson, sellóleikari og píanóleikarinn Vovka Stefán Ashkenazy. Stærri hluti hátíðarinnar fór nú fram í Edinborgarhúsinu á Ísafirði en áður þó svo að Tónlistarskóli Ísafjarðar hafi verið þungamiðjan sem fyrir. Til stóð að danska tónskáldið Simon Steen-Andersen yrði með tónskáldasmiðju á hátíðinni en hann forfallaðist. Íslenski samtímatónlistarhópurinn Aton kom einnig fram.

Í fyrsta sinn sendi Rás 1 beint frá tónleikum á hátíðinni en á þeim komu allir listamenn hennar fram. 

### Norrænir risar 2008
Tveir norrænir listamenn sóttu hátíðina heim árið 2008. Finnski fiðluleikarinn Pekka Kuusisto lék á opnunartónleikum 17. júní ásamt Simon Crawford-Philips frá Englandi og einn aðalkennari hátíðarinnar það ár var norski píanóleikarinn Håkon Austbø. Ætla má að með komu Evans Ziporyns og Erlings Blöndal Bengtssonar árið áður og þeirra Pekka og Håkons 2008 hafi hátíðin endanlega skipað sér í fremstu röð tónlistarhátíða Íslands.

Auk Austbø kenndu Una Sveinbjarnardóttir á fiðlu og Hanna Dóra Sturludóttir söng. Með Hönnu Dóru var Kurt Kopecky. Að auki kenndi Agnar Már Magnússon á vinæslu spunapíanónámskeiði og fylgdi þannig í fótspor Davíðs Þórs frá árinu áður. 

Á tónleikadagskrá hátíðarinnar voru fernir hádegistónleikar í Bryggjusal Edinborgarhússins. Á einum þeirra Lék Anna Guðný Guðmundsdóttir kafla úr 20 tillit til Jesúbarnsins eftir Olivier Messiaen í fyrsta sinn. Hún átti síðar eftir að hljóta Íslensku tónlistarverðlaunin sem tónlstarflytjandi ársins fyrir flutning sinn á öllu verkinu. 

### Ný ásýnd

Árið 2007 kvað við nýjan tón í grafísku útliti hátíðarinnar. Aðstandendur Við Djúpið fengu Vinnustofu Atla Hilmarssonar til að gera kynningarefni fyrir hátíðina um sumarið. Gunnar Vilhjálmsson lagði til letur en fleiri hönnuðir á vinnustofunni komu að hönnun efnisins. Þetta samstarf hélt áfram 2008 þegar aðalmynd kynningarefnisins var af bifhárum í innra eyra mannsins. Útlitið tók svo nýja stefnu 2009 þegar Gunnar Vilhjálmsson tók yfir listræna stjórn útlits hátíðarinnar og kynnti til leiks notkun siglingafána sem áttu eftir að verða einkenni tónlistarhátíðarinnar Við Djúpið til enda.

Önnur útgáfa útlitsins, fyrir hátíðina 2010, hlaut aðalverðlaun Félags íslenskra teiknara á verðlaunahátíð þeirra í mars 2011. Heildarútlitið hlaut líka verðlaun í flokknum Mörkun ársins og veggspjald hátíðarinnar verðlaun í veggspjaldaflokk.

## Ris og fall (2009–2013)
Blómaskeið tónlistarhátíðarinnar er án efa árin 2007–2012. Dagný Arnalds tók við listrænni stjórn af Tinnu Þorsteinsdóttur eftir hátíðina 2008. Samstarfið við ameríska kammerhópinn ACJW, síðar Declassified / Decoda hafði mikið að segja um gæði dagskrárinnar og samfellu. Þar skipti sköpum aðstoð og áhugi sellóleikarans Sæunnar Þorsteinsdóttur en hún var fastur gestur á hátíðinni frá 2011. Fjárstuðningur bandarískra stjórnvalda með fulltingi sendiráðs þeirra í Reykjavík tryggði það samstarf. Góð dagskrá og áhugaverðir tónleikar auk tónskáldavinnustofunnar gerði hátíðina einnig áhugaverða til upptöku og útsendinga á Rás 1 sem jók orðspor Við Djúpið á Íslandi. 

### Ný tónskáld

Árið 2009 stóð hátíðin í fyrsta sinn, í samstarfi við Rás 1 og Kammersveitina Ísafold fyrir tónskáldakeppni og vinnustofu. Þremur tónskáldum var boðið að semja stutt hljómsveitarverk fyrir kammersveitina og fá það flutt á hátíðinni. Samhliða æfingum bauðst tónskáldunum að vinna náið með hljóðfæraleikurum Ísafoldar, hljómsveitarstjóranum Daníel Bjarnasyni og leiðbeinanda vinnustofunnar, tónskáldinu Bent Sørensen. Árið eftir stóð þremur tónskáldum til boða að semja verk fyrir blásarakvintett skipuðum hljóðfæraleikurum úr Nordic Chamber Soloists. Daníel Bjarnason tók þá við handleiðslu vinnustofunnar og gerði árin á eftir. 2011 hófst samstarf við hljóðfærahóp tengdum Carnegie Hall í Bandaríkjunum sem hélt áfram árin á eftir (fyrst Ensamble ACJW, næst The Declassified og svo Decoda).

### Eyrarrósin
Tónlistarhátíðin Við Djúpið var tilnefnd til Eyrarrósarinnar 2012 sem framúrskarandi menningarverkefni á landsbyggðinni. Fulltrúar hátíðarinnar voru viðstödd afhendingu viðurkenningarinnar á Bessastöðum í febrúar 2012. Safnasafnið á Svalbarðsströnd hlaut Eyrarrósina það ár. Skjal til staðfestingar tilnefningunni hangir í Tónlistarskóla Ísafjarðar við Austurveg á Ísafirði.

### Vegleg afmælishátíð 2012
10. árlega tónlistarhátíðin Við Djúpið fór fram 19.–24. júní 2012. Segja má að á afmælishátíðinni allir þættir hátíðarinnar, nýir og þeir sem höfðu verið hornsteinar frá upphafi, náð einhverskonar hápunkti. Glæsilegt námskeiðshald með fjölda nemenda, framúrskarandi tónleikum, hádegistónleikum, síðkvöldstónleikaröð og tónskáldastofu. Erlendir og innlendir listamenn og fjöldi áheyrenda. Aðalkennararnir voru bandaríski fiðluleikarinn Jorja Fleezanis, flautuleikarinn Stefán Ragnar Höskuldsson og góðvinur hátíðarinnar Vovka Ashkenazy kenndi á píanó. Daníel Bjarnason leiddi tónskáldastofu með kvintett úr The Declassified / Decoda og ný síðkvöldstónleikaröð, Söngvaskáldin, hóf göngu sína á Húsinu við Hafnarstræti á Ísafirði.

Aukin velgengni og athygli virtist ekki gera auðveldara að afla fjár fyrir hátíðina. Engin leið var að gera samninga til lengri tíma en árs í senn og náðu endar því ekki saman, þrátt fyrir aukningu í aðsókn. 

### Síðasta árlega hátíðin 2013
Dagana 19.– 23. júní 2013 fór síðasta árlega tónlistarhátíðin Við Djúpið fram á Ísafirði. Þá hafði Dagný Arnalds sagt skilið við aðstandendateymið og Greipur Gíslason einn eftir. Fáir nemendur sóttu hátíðina en framboð sumarnámskeiða hafði aukist á Íslandi, meðal annars í Reykjavík, sem dróg úr aðsókninni. Hátíðin var þó frambærileg með tónskáldastofu þátttöku Decoda frá Bandaríkjunum. Efnt var öðru sinni til síðkvöldstónleikaraðar á Húsinu á Ísafirði. Þar komu fram Valdimar Olgeirsson, Hjalti Þorkelsson , Skúli Mennski og Sigríður Thorlacius. Þrennir hádegistónleikar í Grunnskóla Ísafjarðar voru í boði í samstarfi við Háskólasetur Vestfjarða.

Það fór vel á því að lokatónleikar síðustu hátíðarinnar væri tileinkaðir minningu sellóleikarans og Ísfirðingsins Erlings Blöndal Bengtssonar en hann lést nokkrum vikum áður. Á tónleikunum í Ísafjarðarkirkju lék breski organistinn James McVinnie meðal annars tónlist J.S. Bachs en tónlist hans var Erlingi hugleikin.

### Sérstök útgáfa 2015

Dagana 23.–25. júní 2015 komu góðir gestir til Ísafjarðar. Eftir áralangt samstarf hátíðarinnar við sendiráð Bandaríkjanna á Íslandi var komið á samband við New England Conservatory í Boston og skólahljómsveit þaðan, Youth Philharmonic Orchestra, kom til Íslands þetta sumar. Hljómsveitin hélt tónleika í íþróttahúsinu á Torfnesi. Einleikari á tónleikunum var Ari Vilhjálmsson, fyrrum nemandi við skólann. auk þess sem minni hópar buðu upp á ókeypis hádegistónleika í Grunnskólanum á Ísafirði. Nemendur úr skólahljómsveitinni gisti á ísfirskum heimilum og nutu aðstöðu í Menntaskólanum á Ísafirði.

## Við Djúpið hefur sig til flugs á ný (2022–)
Vorið 2022 var tilkynnt um upprisu hátíðarinnar þegar efnt var til lítillar tónlistarhátíðar dagana 17.–19. júní. Tveir kennarar buðu upp á námskeið og fernir tónleikar voru á dagskrá hátíðarinnar. Kennararnir voru Sæunn Þorsteinsdóttir, sellóleikari, sem hafði verið haukur horni í hátíðarinnar á árum áður og James Laing, kontratenór, frá Englandi. Hvort um sig komu fram á einleikstónleikum auk þess sem píanóleikarinn Erna Vala Arnardóttir kom fram á einleikstónleikum. Hátín var sett með útitónleikum á Austurvelli á þjóðhátíðardaginn.

### 2023: Við Djúpið sýnir styrk sinn
Dagana 17.–21. júní 2023 fór hátíðin á ný fram á Ísafirði. Aðalkennarar voru meðlimir kammerhópsins Decoda frá New York í Bandaríkjunum; David Kaplan á píanó, Catherine Gregory á flautu og Sæunn Þorsteinsdóttir á selló. Lögð var áhersla á kennslu í kammertónlist en einnig boðið upp á meistarakennslu á hljóðfæri sem og einkatíma. Tónleikar voru haldnir öll kvöld hátíðarinnar við góðar undirtektir sem á hádegistónleikar hennar sem fram fóru í Edinborgarhúsinu. 

Kanadíska Asteio-tríóið var til aðstoðar á námskeiðum hátíðarinnar og kom fram á tónleikum.

### 2025: Glæsileg og fjölbreytt hátíð
Hátíðin fór fram dagana 17.–21. júní 2025. Meðal listamanna sem tóku þátt voru píanóleikarinn Helga Karen, arkitektinn og kantele-leikarinn Tuomas Toivonen, bæði frá Finnlandi, kammertónlistarhóparnir Decoda og Antigone-tríóið frá Bandaríkjunum, auk íslenskra tónlistarmanna. Söngkonurnar Sigríður Thorlacius og Hildigunnur Einarsdóttir fluttu tónlist eftir Kurt Weill á sérstökum tónleikum með nýjum útsetningum eftir Þór Magnússon. Owen Dalby fiðluleikari og Helga Karen leiddu námskeið í kammertónlist á hátíðinni.

Auk tónleikahalds bauð hátíðin upp á vinnustofu fyrir söngvaskáld, leidda af Ellis Ludwig-Leone, Sorchu Richardson og Bridie Monds-Watson (SOAK), og myndlistarsýningu í Gallerí Úthverfu með verkum eftir finnsku listakonurnar Karoliinu Hellberg og Josefinu Nelimarkka.

Sumarjazz veitingastaðarins Jómfrúarinnar í Reykjavík tók yfir veitingastaðinn Logn með smurbrauði og jazztríóinu Djúpmönnum.

## Listamenn og kennarar

*Anna Guðný Guðmundsdóttir  2006, 2008, 2010, 2012.
*Andrew Quartermain 
*Árni Heimir Ingólfsson  2010, 2012.
*Bent Sørensen  2009.
*Berglind María Tómasdótir  2008.
*Carol McGonnell  2025.
*Catherine Gregory   2023.
*Christine Southworth  2007.
*Clara Lyon  2023.
*Daníel Bjarnason  2009–2013.
*David Kaplan  2023.
*Ellis Ludwig-Leone  2012, 2023–2025.
*Eliza Bagg  2024.
*Elizabeth Roe  2013.
*Erna Vala Arnardóttir  2022.
*Erling Blöndal Bengtsson   2007
*Evan Ziporyn  2007.
*Goran Stevanovich  2024.
*Guðrún Sigríður Birgisdóttir  2003–2006.
*Halldór Haraldsson 
*Halldór Smárason  2023, 2024, 2025.
*Hanna Dóra Sturludóttir  2008.
*Hannah Collins  2023.
*Håkon Austbø  2008.
*Helga Kristbjörg Guðmundsdóttir  2025
*Helga Karen  2025.
*Helgi Hrafn Jónsson  2012.
*Herdís Anna Jónasdóttir  2024.
*Hildugunnur Einarsdóttir  2025.
*James Laing  2022.
*James McVinnie  2012, 2013.
*Jorja Fleezanis  2010.
*Josefina Nelimarkka  2025.
*Jónas Ingimundarson 
*Jussanam da Silva  2012.
*Karoliina Hellberg  2025.
*Kurt Kopecky  2005.
*Kurt Nikkanen 
*Meena Bhasin  2011–2013, 2025.
*Owen Dalby  2011–2013, 2025
*Ólafur Kjartan Sigurðsson  2003.
*Pekka Kuusisto  2008.
*Pétur Jónasson  2003–5, 2009.
*Sif Margrét Tulinius  2010, 2012.
*Sigríður Thorlacius  2013, 2025.
*Simon Crawford Philips  2008.
*Skúli Mennski  2013, 2024.
*Sorcha Richardson  2025.
*SOAK, Bridie Monds-Watson  2025.
*Stefán Ragnar Höskuldsson  2012.
*Sæunn Þorsteinsdóttir   2009, 2011–2013, 2022–2025.
*Tinna Þorsteinsdóttir   2006–2008.
*Tuomas Toivonen  2025.
*Una Sveinbjarnardóttir  2008, 2009.
*Vovka Stefán Ashkenazy  2007, 2012.

### Tónlistarhópar

* Pacifica-kvartettinn  2005.
* Flís tríó  2006.
*ATON  2007.
*Kammerkórinn Carmina  2010.
* Kammersveitin Ísafold  2009.
* Nordic Chamber Soloists     2010.
* Ensemble Connect (ACJW)  2011.
*Dúó Harpverk  2011.
* Decoda  2012, 2013, 2023, 2025.
* Asteío-tríó  2023.
* Orchester im Treppenhaus  2024.
* Antigone Music Collective  2024, 2025.
* Hljómórar  2025.

## Tilvísanir